স্বাধীনতার পর এদেশে কবিতার একটা হঠাৎজোয়ার এসেছিল। ওই জোয়ারে জন্ম হয়েছে ষাটের একাধিক কৃতী কবির। গোটা সত্তরের দশক এবং আশির দশকের মাঝামাঝি, এমনকি ১৯৮৮/৮৯ সাল পর্যন্ত কাব্যগ্রন্থের বিক্রি-বাটা মোটামুটি ভাল ছিল। তখন পর্যন্ত বেশ-খানিকটা-পরিচিতি-আছে এরকম কবির নাম সমাজে শ্রদ্ধার সঙ্গেই উচ্চারিত হতো। তার সামাজিক ভাবমূর্তিও আজকের মতো নাজুক ছিল না। আজকে বাজারে অনেকগুলো দৈনিক, মাসিক পত্রিকা। এখন কাব্যগ্রন্থ তেমন বিক্রি না হলেও পত্র-পত্রিকায় কবিতা বিক্রি করে দু-পয়সা উপার্জন করা যায়। কেবল পাওয়া যায় না কবির ইমেজ। তার কারণ কবির ইমেজ তৈরি হয় যুগপৎ কবি-পাঠক ও অকবি-অপাঠকের সম্মিলিত মতামতের ভিত্তিতে। দেশে বুদ্ধিবৃত্তির চর্চা আশংকাজনকভাবে কমে গেছে। কবিতা লেখেন না কিন্তু আধুনিক কবিতা মোটামুটি বোঝেন; অকবি, ভালো কবি ও মাঝারি মানের কবির মধ্যকার পার্থক্য টের পান এমন পাঠকের সংখ্যা ক্রমহ্রাসমান। তদুপরি অবস্থাটা এমনই যে, কবিরাও কবিদের লেখা খুব একটা পড়েন না, অন্য বই-পত্র তো দূরের কথা। পরিচিতি আছে এরকম পঞ্চাশোর্ধ কয়েকজন কবিকে চিনি যাদের গৃহে বই-পুস্তক নেই বললেই চলে। আমাদের প্রথম যৌবনে কবিতার যে অকবি পাঠকবৃন্দ ছিলেন, তারা হয় জৈবনিক ব্যস্ততার কারণে কবিতা থেকে মুখ ফিরিয়ে নিয়েছেন কিংবা পড়ে তৃপ্তি পাচ্ছেন না বলে কাব্যবিমুখ হয়েছেন। যদি দ্বিতীয়টি সত্য হয়, তবে বুঝতে হবে এই দুর্গতির জন্য কবিরাও কম দায়ী নন। কবিদের সামনে আজ কোন ভরসা নেই। কোনো পরিচ্ছন্ন বিশ্বাস বা অবলোকনের পটভূমি নেই। তাদের শৈল্পিক উচ্চাকাঙ্ক্ষা মৃত। দৃষ্টির খন্ডতা, ভাবনার ক্ষুদ্রতা ও কল্পনার অস্বচ্ছতার কারণে সংখ্যাগরিষ্ঠ কবিরাই দীর্ঘকাল যাবৎ কেবল বাকচাতুর্যভরা ( অনেক ক্ষেত্রে তা-ও নেই ), শূন্যগর্ভ পঙক্তি লিখে চলেছেন। জীবন এখন আগের চেয়ে অনেক জটিল। মানুষের হাতে সময় কম। লোকে এইসব কেন পড়বে যদি-না এর মধ্যে তারা প্রতিফলিত হতে দ্যাখে ব্যক্তি-মানুষের দুরারোগ্য বিষাদ, বিরক্তি, প্রশান্তি কিংবা তিমিরঘেরা আশা ? কাজেই এত কবিতা দিয়ে আমরা কি করবো? এইসব অনর্গল শব্দের কুচকাওয়াজ কি অর্থ বহন করে? জীবনের কোন্ আকাঙ্ক্ষা, আনন্দ, অতৃপ্তি, হাহাকার তুলে ধরছে এইসব রচনা; আদৌ কি তুলে ধরতে পারছে? কারা পড়ে এসব কবিতা? আদৌ কি পড়ে? না-কি শুধুই কবির ও কবিতাটির নাম এক পলক দ্যাখে?